Diferitele  nume  ale  lui  Dumnezeu  în  Vechiul  Testament 


Titlurile  lui  Dumnezeu  aşa  cum  sunt  redate  în  Scripturile  inspirate  descoperă  caracterul 
şi  atributele  Sale  ca  Dumnezeu.  Natura  procedeelor  Sale  cu  oamenii  este  explicată  mai  clar 
printr-o  cercetare  a  înţelesului  diferitelor  numiri  prin  care  El  a  ales  să  Se  descopere. 
Cuvântul  ebraic  care  înseamnă  nume,  shem,  poate  fi  adesea  tradus  prin  "persoană". 

Acelaşi  lucru  este  adevărat  şi  în  Noul  Testament.  "Binecuvântat  este  Cel  ce  vine  în  Numele 
Domnului"  (Marcu  11,9)  cu  siguranţă  se  referă  la  Isus  Hristos  ca  reprezentant  personal  al 
lui  Iehova.  "Fiind  binecuvântat",  eulogemenos,  înseamnă  aici  "fiind  binecuvântat  şi  în 
trecut  şi  în  timpul  de  faţă".  De  asemenea,  "Mulţi  au  crezut  în  Numele  Lui"  (Ioan  2,23). 
Adică,  ei  au  primit  prin  credinţă  descoperirea  Persoanei  Sale  şi  lucrarea  pe  care  El  le-a 
pus-o  înainte.  Ei  au  crezut  în  Persoana  Lui  sau  au  primit-o.  Aşadar,  în  Noul  Testament 
numele  lui  Hristos  semnifică  ce  este  El.  "Al  cărui  nume  ajunsese  vestit"  (Marcu  6,14) 
înseamnă  că  se  răspândise  vestea  despre  El  şi  lucrarea  Lui. 

în  Biblia  ebraică,  texte  ca  Exod  3,14.15;  6,3;  34,14;  Ieremia  10,16;  33,16;  etc.  sunt  exemple 
care  arată  cum  Numele  divin  întruchipează  caracterul.  Shem,  "nume",  original  însemna 
"semn"  sau  "simbol".  Numele  este  un  semn  sau  un  simbol  al  aceluia  care  îl  poartă.  El 
descrie  persoana,  este  o  caracterizare  a  acesteia.  în  limba  greacă,  onoma,  "nume",  derivă 
din  aceeaşi  rădăcină  din  care  provine  cuvântul  "minte"  şi  verbul  "a  cunoaşte".  De 
asemenea,  cuvântul  sanscrit  naman,  "nume"  derivă  din  verbul  gna,  "a  cunoaşte".  Prin 
urmare,  numele  este  echivalent  cu  un  "semn"  sau  un  "simbol"  prin  care  ceva  sau  cineva 
este  cunoscut. 

Lucrurile  acestea  sunt  adevărate  îndeosebi  cu  privire  la  numele  diferite  ale  Persoanelor 
Divinităţii.  Ele  indică  caracterul  şi  atributele  Persoanelor  Divine.  Prin  urmare,  titlurile  lui 
Dumnezeu  sunt  o  expresie  a  descoperirilor  felurite  ale  lui  Dumnezeu  în  raporturile  Sale 
personale  cu  oamenii  prin  Planul  de  Mântuire. 

Un  titlu  general  pentru  "Dumnezeu”,  care  apare  de  peste  2500  de  ori  este  ’Elohim. 
Cuvântul  acesta  are  formă  de  plural,  deşi,  când  se  referă  la  Dumnezeu,  este  găsit  de  cele 
mai  multe  ori  însoţit  de  un  verb  la  singular.  Unii  cercetători  asociază  termenul  acesta  cu 
verbul  arab  "a  se  teme",  "a  respecta",  descriindu-L  în  felul  acesta  pe  Dumnezeu  ca  Fiinţa 
supremă,  căreia  I  se  cuvine  respect.  Rădăcina  acestui  cuvânt  implică  "tărie",  "putere", 
"abilitate".  Este  folosit  pentru  prima  dată  pentru  Dumnezeu  în  calitate  de  Creator  (Geneza 
1,1).  Lucrarea  de  creaţie  este  o  uluitoare  manifestare  a  puterii  şi  maiestăţii  lui  Dumnezeu,  a 
atotputerniciei  divine  în  acţiune.  Puterea  creatoare  a  lui  Dumnezeu  tinde  să-i  inspire 
omului  temere,  respect  şi  un  simţământ  de  deplină  dependenţă.  Numele  'Elohim  îl 
reprezintă  pe  acel  Dumnezeu  care  S-a  descoperit  prin  grandioasele  Sale  fapte  la  creaţiune. 

Substantivul  'Elohim  este  folosit  aproape  exclusiv  la  forma  de  plural  când  se  vorbeşte 
despre  Dumnezeu.  Unii  au  văzut  în  faptul  acesta  doctrina  Trinităţii.  'Elohim  a  fost  acela 


care  a  spus:  "Să  facem  om  după  chipul  nostru,  după  asemănarea  noastră"  (vezi 
comentariul  de  la  Geneza  1,26).  Cu  siguranţă,  folosirea  aici  a  pluralului  sugerează 
plinătatea  şi  multitudinea  puterilor  atributelor  divine.  In  acelaşi  timp,  folosirea 
corespunzătoare  a  formei  singulare  a  verbului  scoate  în  evidenţă  unitatea  Divinităţii  şi  este 
o  mustrare  la  adresa  politeismului. 

Cuvântul  'Elohim  este  folosit  ocazional  şi  cu  privire  la  oameni  care  au  ocupat 
importanta  poziţie  de  a  vorbi  în  numele  lui  Dumnezeu.  De  exemplu.  Dumnezeu  i-a  spus 
lui  Moise  că  el  urma  să  fie  pentru  fratele  său  Aaron  în  "locul  lui  Dumnezeu  (’Elohim)" 
(Exod  4,16).  Dumnezeu  îi  încredinţa  solia  Sa  lui  Moise,  care  i-o  descoperea  lui  Aaron,  care 
la  rândul  său  o  transmitea  lui  Faraon.  Lucrul  acesta  este  spus  mai  departe  în  Exod  7,1 
unde  Dumnezeu  îi  spune  lui  Moise:  "Iată  că  te  fac  Dumnezeu  (’Elohim)  pentru  Faraon,  şi 
fratele  tău  Aaron  va  fi  proorocul  tău".  Aceşti  oameni  cu  răspundere  erau  reprezentanţii 
singurului  şi  adevăratului  'Elohim,  ai  Aceluia  care  a  creat  toate  lucrurile  prin  marea  Lui 
putere  şi  care,  prin  urmare,  este  vrednic  de  tot  respectul,  de  toată  temerea  sfântă  şi  de 
toată  închinarea  din  partea  oamenilor  creaţi.  'Elohim  este  folosit  şi  cu  privire  la 
"judecători"  (Exod  21,6;  22,8.9)  în  calitatea  lor  de  reprezentanţi  ai  lui  Dumnezeu. 

Forma  simplă  şi,  probabil,  mai  veche,  'El  este  folosită  de  peste  200  de  ori  cu  referire  la 
singurul  Dumnezeu  adevărat.  Moise,  David  şi  Isaia  au  îndrăgit  foarte  mult  denumirea 
aceasta.  Uneori  este  folosită  împreună  cu  articolul,  cum  ar  fi  "Dumnezeul  din  Betel" 
(Geneza  31,13;  compară  cu  31,1.3),  şi  "Dumnezeul  tatălui  tău"  (Geneza  46,3).  Aici,  din  nou, 
accenbil  este  asupra  Celui  care  este  Atotputernic,  adevărabil  şi  singurul  Dumnezeu.  Alte 
forme  elementare  precum  ’Elah  şi  'Eloah  se  găsesc  într-o  serie  de  texte,  fiecare  fiind  o 
variantă  a  rădăcinii  principale,  exprimând  aceeaşi  idee  de  putere  şi  tărie. 

Forma  'El  este  adesea  folosită  în  forme  compuse  ale  titlurilor  lui  Dumnezeu.  Un 
exemplu  de  acesta  este  ’El-Shaddai.  Titlul  acesta  sugerează  mila  bogată  a  lui  Dumnezeu, 
binecuvântările  temporare  şi  spirituale  cu  care  Dumnezeu  îmbogăţeşte  poporul  Său.  Alţii 
susţin  că  Shaddai  provine  de  la  o  rădăcină  care  înseamnă  "a  fi  violent",  "a  jehii",  "a  pustii". 
Aplicat  la  Dumnezeu,  ar  însemna  "a  arăta  putere".  Lucrul  acesta  este  exprimat  de 
traducerea  "Cel  Atotputernic"  (KJV,  RSV,  Moffatt,  Smith-Goodspeed).  Prin  urmare, 
numele  acesta  II  prezintă  pe  Dumnezeu  fie  ca  fiind  Cel  Atotputernic,  fie  ca  fiind  Cel 
Darnic. 

Shaddai  apare  pentru  prima  dată  în  Geneza  17,1.2.4.6,  a  cărei  redare  literală  ar  fi: 

"Iehova  S-a  arătat  lui  Avraam  şi  a  zis:  Eu  sunt  Cel  Atotputernic;  umblă  înaintea  Mea  şi  fi 
fără  prihană;  şi  Eu  voi  încheia  legământul  Meu  între  Mine  şi  tine,  şi  te  voi  înmulţi  fără 
măsură...  şi  tu  vei  fi  un  părinte  al  unei  mulţimi  de  neamuri...  şi  te  voi  face  fără  măsură  de 
roditor".  Numele  acesta  se  găseşte  de  asemenea  în  Geneza  28,3  unde  Isaac  spune  că  El- 
Shaddai  va  binecuvânta  pe  Iacov,  îl  va  face  roditor  şi  îl  va  înmulţi.  O  făgăduinţă 
asemănătoare  din  partea  lui  El-Shaddai  se  găseşte  în  Geneza  35,11  şi  43,14;  49,25. 
Asemenea  pasaje  sugerează  sensul  belşugului  revărsat  de  Dumnezeu:  'El,  Dumnezeul 


puterii  şi  autorităţii  şi  Shaddai,  Dumnezeul  bogăţiilor  neistovite,  pe  care  El  poate  să  le 
reverse. 


Titlul  cel  mai  obişnuit  în  Vechiul  Testament  (aproximativ  5500  de  apariţii)  este  cuvântul 
sacru  YHWH  (uneori  transliterat  şi  JHVH),  adesea  numit  şi  Tetragrama,  literal  "patru 
litere",  cu  referire  la  cele  4  consoane  care  intră  în  componenţa  sa.  (In  vechea  limbă  ebraică, 
se  scriau  numai  consoanele  unui  cuvânt.)  YHWH  este  în  general  tradus  prin  "Domnul"  în 
versiunea  engleză  KJV  şi  se  deosebeşte  de  alte  cuvinte  traduse  prin  "Domnul"  prin 
folosirea  unor  majuscule  reduse,  ca  aici.  Evreii  considerau  titlul  YHWH  atât  de  sfânt,  încât 
nu-1  pronunţau  nici  chiar  atunci  când  citeau  Scripturile,  ca  nu  cumva  să  profaneze 
neintenţionat  numele  Domnului  (vezi  Levitic  24,16).  In  schimb,  ei  citeau  ’Adonai.  Ca 
urmare,  adevărata  pronunţare  a  lui  YHWH,  considerată  acum  că  a  fost  Yahweh,  s-a 
pierdut. 

La  câteva  secole  după  Domnul  Hristos,  anumiţi  cercetători  iudei,  numiţi  masoreţi,  au 
adăugat  vocale  la  ebraica  scrisă,  cu  scopul  de  a  păstra  cunoaşterea  limbii  vorbite.  Ei  au 
adăugat  sunetele  vocale  ale  lui  'Adonai  la  consoanele  lui  YHWH.  Ca  urmare,  acest  cuvânt 
a  ajuns  să  fie  Yehowah,  transliterat  ca  "Iehova".  Necunoscând  care  erau  vocalele  originale 
ale  lui  YHWH,  ei  aveau  scopul  de  a  atrage  atenţia  ca  acest  cuvânt  să  fie  citit  'Adonai.  Deci, 
ajungând  la  cuvântul  Yehowah,  un  cititor  avizat  al  limbii  ebraice  citea  'Adonai. 
Necunoscând  aceste  lucruri  când  au  început  să  folosească  Scripturile  ebraice,  creştinii  fie 
că  l-au  transliterat  aşa  cum  îl  scriau  de  fapt  masoreţii:  "Iehova"  (Exod  6,3;  Psalmi  83,18; 
Isaia  26,4;  etc.  -  în  româneşte  în  traducerile  de  Iaşi  şi  Niţulescu)  sau,  mai  adesea,  a  fost 
redat  prin  cuvântul  "Domnul"  (în  româneşte,  în  traducerile  Sinodală  şi  Cornilescu). 


Au  existat  mari  diferenţe  de  păreri  printre  cercetători  cu  privire  la  originea,  pronunţarea 
şi  semnificaţia  cuvântului  YHWH.  Este  posibil  ca  YHWH  să  fie  o  formă  a  verbului  ebraic 
"a  fi"  şi,  în  cazul  acesta,  ar  însemna  "Cel  Veşnic",  "Cel  ce  există  prin  el  însuşi”.  Dacă  este  din 
rădăcina  "a  trăi",  "a  respira",  aşa  cum  insistă  unii  autori,  atunci  titlul  redat  prin  Domnul 
sau  "Iehova"  înseamnă  "Cel  viu",  "Cel  îndestulător",  "Cel  care  trăieşte  veşnic".  Atributul 
divin  scos  în  evidenţă  de  acest  titlu  este  acela  de  existenţă  de  sine  stătătoare  şi  de  veşnicie. 
Iehova  este  Dumnezeul  cel  viu.  Izvorul  Vieţii,  în  contrast  cu  zeii  păgânilor,  zei  care  nu  au 
existenţă  decât  în  închipuirea  închinătorilor  lor  (vezi  1  Regi  18,20-24;  Isaia  41,23-29;  44,6- 
20;  Ieremia  10,10,14;  1  Corinteni  8,4).  Acest  nume  i-a  fost  descoperit  lui  Moise  pe  Muntele 
Horeb  (Exod  3,14).  Ele  este  numele  sfânt  al  Dumnezeului  care  păstrează  legământul,  care  a 
adus  mântuire  copiilor  Săi.  Ca  şi  alte  titluri  divine,  el  reprezintă  în  limba  ebraică  Persoana 
Divină  în  legătura  Sa  personală  cu  poporul  Său. 


Un  adânc  sentiment  de  respect  şi  de  temere  faţă  de  caracterul  sfânt  al  numelor  lui 
Dumnezeu  şi  o  dorinţă  delicată  de  a  dovedi  respect  îi  influenţa  pe  scribi  să  copieze  titlurile 
cu  credincioşie.  Ei  se  opreau  o  clipă,  înainte  de  a  trece  la  scrierea  literelor  sfinte.  Iar  numele 
care  mai  presus  de  oricare  altul  era  privit  ca  fiind  numele  personal  al  lui  Dumnezeu  era 
Yehova. 


O  expresie  foarte  obişnuită  în  Vechiul  Testament  este  "cuvântul  Domnului  (Iehova)"  şi 
se  găseşte  în  Geneza  15,1/  un  capitol  în  care  numele  'Elohim  nu  apare.  Iehova  este  numele 
de  legământ.  Este  numele  prin  care  Dumnezeu  S-a  apropiat  de  obicei  de  oameni  şi  a 
comunicat  cu  ei  (vezi  Geneza  18,1.2;  28,13-17;  Exod  33,9-11;  34,6.7). 

Numele  Yehowah  este  folosit  de  asemenea  în  nume  compuse  pentru  exprima  şi  mai 
bine  puterea  răscumpărătoare  şi  susţinătoare  a  lui  Dumnezeu  în  relaţia  cu  poporul  Său. 
Unul  dintre  acestea  este  Yehowah-yir'eh,  literal  "Dumnezeu  va  vedea"  (Geneza  22,14), 
însemnând  "Dumnezeu  va  purta  de  grijă"  (v.8).  (Expresia  "va  purta  de  grijă"  înseamnă  "a 
prevedea").  Proba  la  care  a  fost  supusă  credinţa  lui  Avraam  consta  nu  atât  de  mult  în 
faptul  că  Iehova  Se  va  arăta  sau  nu,  ci  dacă  El  va  purta  de  grijă.  Ea  cuprinde  făgăduinţa  că 
Iehova  va  oferi  sacrificiul  necesar  pentru  ispăşire.  Acest  nume  compus  stă  la  însăşi  temelia 
Planului  Mântuirii. 

In  Ezechiel  48,35  găsim  expresia:  "Domnul  este  aici".  Literal,  limba  ebraică  spune: 
Yehowah  shammah.  Aceasta  sugerează  prezenţa  lui  Iehova  în  mijlocul  poporului  Său. 
Acesta  este  aproape  un  titlu,  aşa  cum  este  şi  expresia  folosită  de  Agar  cu  privire  la  Iehova, 
'El-ra'i,  literal,  un  "Dumnezeu  văzător"  (Geneza  16,13).  Asemănătoare  cu  acestea  sunt 
expresiile  ebraice  descriptive:  Yehowah-ro'i,  "Iehova-păstor"  (Psalmi  23,1);  Yehowah- 
rop'eka,  "Iehova-medicul  tău"  (Exod  15,26);  Yehowah-şidekenu  "Iehova-îndreptăţire" 
(Ieremia  23,6);  Yehowah-shalom  "Iehova-pace"  (Judecători  6,24).  Toate  aceste  titluri  ajută 
la  exprimarea  rolului  lui  Dumnezeu  în  Planul  de  Mântuire. 

Alte  nume  sugerează  lupta  credinciosului:  Yahweh  nissî  "Iehova  steagul  meu, "  de  la 
verbul  nasas,  "a  se  mişca  înainte  şi  înapoi"  (Exod  17,15).  Titlul  Yahweh  şeba'oth  "Iehova  al 
oştirilor"  (care  apare  pentru  prima  dată  în  1  Samuel  1,3),  îl  prezintă  în  calitate  de 
Comandant  suprem  al  tuturor  fiinţelor  create.  Cel  care  va  conduce  făpturile  Sale  la 
biruinţa  finală  (vezi  Romani  9,29;  Iacov  5,4).  Titlul  acesta  se  găseşte  adesea  ca  ’Elohim- 
şaba'oth  (Psalmi  80,7.14.19;  Amos  5,27). 

Titlul  "Domnul  oştirilor"  este,  probabil,  cel  mai  sublim  dintre  toate  titlurile  lui  Iehova.  El 
sugerează  deplinul  Său  control  şi  domnia  supremă  asupra  întregului  univers.  Un  exemplu 
frumos,  prin  ceea  ce  sugerează,  este  Psalmi  24,9.10,  care  spune  astfel:  "Porţi,  ridicaţi-vă 
capete;  ridicaţi-le  porţi  veşnice,  ca  să  intre  împăratul  slavei!  -  'Cine  este  acest  împărat  al 
slavei?'  -  Domnul  oştirilor:  El  este  împăratul  slavei!"  (compară  cu  2  Samuel  7,26;  Psalmi 
46,7;  48,8;  Zaharia  2,9). 

Cuvântul  ebraic  ’adon  se  găseşte  de  300  de  ori  în  Vechiul  Testament.  De  obicei  este 
tradus  prin  "domn"  sau  "stăpân".  El  este  folosit  cu  privire  la  un  proprietar  de  bunuri, 
stăpânul  unei  gospodării,  un  guvernator  al  unei  provincii.  Este  tradus  prin  "domn" 
(Geneza  43,20)  şi  "proprietar".  Este  un  titlu  pentru  rang,  onoare  şi  autoritate  (Geneza  18,12; 
24,12.42;  Exod  21,4;  Numeri  11,28;  1  Samuel  1,15;  etc.).  însă  când  este  aplicat  la  Dumnezeu, 
cuvântul  ia  forma  de  ’Adonai.  Primele  apariţii  sunt  în  Geneza  15,2.8;  18,3.  El  prezintă 
poziţia  Lui  de  stăpân,  dreptul  Său  la  ascultare.  Adesea  este  asociat  cu  Yehowah  şi  cei  doi 


termeni  sunt  traduşi  ca  Domnul  Dumnezeu  (Psalmi  35,23;  38,15).  Pentru  diferitele  forme 
folosite  în  aceste  combinaţii  în  versiunea  engleză  KJV,  vezi  tabelul  din  articolul  "Limbile, 
manuscrisele  şi  canonul  Vechiului  Testament"  din  prezentul  volum.  Titlul  ’Adonai  se  mai 
găseşte  în  expresii  ca  "Domnul  întregului  pământ"  (Iosua  3,11.13;  Psalmi  97.5;  Zaharia  4,14; 
6,5;  Mica  4,13). 

Alte  două  titluri  exprimă  ideea  de  "Prea  înalt",  "înălţat".  Unul  este  'Elyon,  de  la  verbul  "a 
se  ridica".  Exemplele  se  găsesc  în  Geneza  14,18-20.22;  Numeri  24,16  2  Samuel  22,14;  Psalmi 
7,17;  9,2;  18,13;  21,7;  46,4;  47,2;  etc.,  cu  textul  final  din  Plângeri  3,38.  Titlul  "Tu  Prea  înalte" 
şi  alte  expresii  similare  din  versiunea  engleză  KJV  (Psalmi  56,2;  71,19;  92,8;  93,4;  Mica  6,6) 
sunt  de  la  un  alt  cuvânt  ebraic,  marom,  având  o  rădăcină  separată,  "a  se  ridica",  "a  fi 
înălţat". 


Numele  baal,  însemnând  de  asemenea  "domn",  "stăpân",  "conducător"  este  obişnuit  în 
Vechiul  Testament,  unde  în  general  este  un  titlu  cu  o  reputaţie  rea,  fiind  numele  dat  zeilor 
păgâni  locali.  Este  adesea  folosit  în  cuvinte  compuse  cum  ar  fi  Ierubaal,  Eş-baal  şi  Merib- 
baal.  însă  este  aplicat  şi  la  Iehova,  tradus  prin  "soţ"  (Isaia  54,5;  compară  cu  Ioel  1,8,  "bărbat" 
("soţ").  De  aceea,  se  găseşte  şi  forma  feminină  care  sugerează  biserica,  mireasa  lui 
Dumnezeu  (vezi  Isaia  62,4,  "Beulah"). 


Mai  sunt  şi  alte  titluri  ca  ’El-sur,  care  este  tradus  diferit  ca  "Puternicul"  lui  Israel  (Isaia 
30,29;  etc.)  şi  "Stânca"  (2  Samuel  23,3;  etc.),  totuşi,  probabil  că  acestea  nu  pot  fi  considerate 
nume  proprii. 


